V. Tomanová, ministerka práce, sociálnych vecí a rodiny SR: (2008-11-26):
Včera na schôdzke ste schválili posledné tri zákony z celkového balíka viac ako 20 právnych predpisov týkajúcich sa sociálnej oblasti. Dnes teda prerokovávate zákon, by som povedala, zákon roka a zákon zákonov – štátny rozpočet. Ja môžem povedať, že v rámci rezortu práce boli pripravené sociálne opatrenia, ktoré výrazne posúvajú vpred úlohu sociálneho štátu a budovanie moderného sociálneho štátu ako takého. V tejto chvíli by som považovala za dôležité zdôrazniť aj ďalšiu skutočnosť, že okrem viac ako 20 právnych predpisov týkajúcich sa sociálnej sféry dnes vláda Slovenskej republiky schválila návrh na ratifikáciu Európskej sociálnej charty, ktorou by sme uzatvárali tento rok. Považujem to za významný prínos a musím povedať a skonštatovať, že týmto krokom výrazne posúvame vpred praktické plnenie programového vyhlásenia vlády v sociálnej oblasti. Jesenné prosociálne, proaktívne opatrenia podávajú pomocnú ruku nielen mladým rodinám s deťmi, ale aj osamelým rodičom, absolventom škôl, občanom so zdravotným postihnutím, ale aj seniorom. Ak by sa ma niekto spýtal, ako jednou vetou zhodnotiť všetky tieto sociálne opatrenia a legislatívne zmeny, určite by som povedala, že z môjho hľadiska ide o veľmi konkrétnu realizáciu myšlienky moderného sociálneho štátu, ktorý má vybudovanú pružnú sociálnu sieť, ktorá pomáha ľuďom, ktorí sa ocitnú vo veľmi ťažkej, zložitej sociálnej situácii, odraziť sa, poviem, od pomyselného dna a pomôže im vrátiť sa naspäť do spoločnosti, do pracovného života, aby človek mohol byť aktívnym tvorcom hodnôt a nielen prijímateľom, pasívnym prijímateľom štátnych dávok. Vážené dámy, vážení páni, návrh rozpočtu kapitoly ministerstva práce na rok 2009 je vypracovaný vo väzbe na programové vyhlásenie vlády za oblasť podpory sociálnej inklúzie, štátnej rodinnej politiky, teda štátnej sociálnej podpory a politiky zamestnanosti. Rozpočet výdavkov kapitoly je navrhovaný v plnej programovej štruktúre a tvoria ho dva programy – sociálna inklúzia a tvorba a implementácia politík. Kapitola ministerstva práce sociálnych vecí a rodiny je tiež účastníkom medzirezortného programu ľudské zdroje. Celkové príjmy kapitoly na rok 2009 sú rozpočtované v sume 4,4 miliardy korún a výdavky 56,9 miliardy korún. V príjmovej a výdavkovej časti rozpočtu sú zahrnuté zdroje z Európskej únie v sume 3,6 miliardy korún. Predkladaný rozpočet reaguje na prijaté legislatívne zmeny od 1. 1. 2009 výdavkami na štátnu podporu pri narodení druhého dieťaťa, tretieho dieťaťa, zvýšenia prídavku na dieťa a kompenzácie pri ťažko zdravotne postihnutých občanoch. Podstatnú časť výdavkov – 81,5 % tvoria bežné transfery a v rámci nich výdavky na dávky sociálnej pomoci, podporu rodín a kompenzáciu sociálnych dôsledkov ťažkého zdravotného postihnutia v sume 36,5 miliardy korún. V rozpočtovanej sume je premietnutá valorizácia všetkých dávok a príspevkov vo výške predpokladanej miery inflácií. Zopakujem, valorizácia všetkých dávok a príspevkov. V roku 2009 sa rozpočtuje na sociálnu pomoc celková suma 8,9 miliardy, z ktorej podstatná časť 8,2 miliardy korún sú určené na dávku v hmotnej núdzi. Rozpočtované výdavky na pomoc v hmotnej núdzi sú nižšie v porovnaní s rokom 2008 o 265 miliónov korún, a to v dôsledku poberateľov dávky v hmotnej núdzi a príspevkov k dávke v hmotnej núdzi, čo súvisí s vývojom, priaznivým vývojom v oblasti zamestnanosti. Hovoril o tom pán poslanec Petrák, ktorý presne vyčíslil, aký bol prínos v oblasti vytvorenia pracovných príležitostí a aký počet ľudí sme zamestnali. K 30. septembru 2008 bolo v systéme pomoci v hmotnej núdzi evidovaných 153-tisíc poberateľov, čo je v porovnaní s decembrom 2007 menej o 44-tisíc ľudí a ja pripomeniem, že tento počet neustále klesá. V tejto súvislosti je potrebné zdôrazniť, že prípadný negatívny dopad finančnej krízy na trh práce bude vedieť ministerstvo práce riešiť prostriedkami rozpočtovanými na národné projekty v operačnom programe Zamestnanosť a sociálna inklúzia. Nedá mi, aby som v tejto súvislosti nepripomenula aj tú skutočnosť, že sa hovorí o tom, ja som sa už dozvedela, že 5-tisíc ľudí je prepustených, 6-tisíc. V žiadnom prípade nie. Ja môžem konštatovať, že za posledný mesiac v porovnaní s predchádzajúcim mesiacom dokonca došlo znovu k poklesu evidovanej miery nezamestnanosti, aj keď len o 0,05-percentuálneho bodu, ale dochádza stále k poklesu a stále máme zhruba 18-tisíc pracovných miest voľných, ktoré nie sú obsadené. Takže prosím, nie je potrebné plašiť obyvateľov a strašiť ich s tým, že tu narastá kríza a navyše, pán poslanec Farkas tu hovoril o vytváraní hodnôt zo strany podnikateľov. Prosím vás pekne, ja sa spytujem a čo tie 2 300-tisíc ľudí, ktorí sú zamestnancami a ktorí skutočne vytvárajú tieto hodnoty a na základe ich poznatkov vlastne dochádza aj k finančnému zhodnocovaniu kapitálu podnikateľov. V rámci podpory rodiny sa rozpočtuje prídavok na dieťa v sume 9,6 miliardy korún pre zhruba 1 250-tisíc nezaopatrených detí. V porovnaní s rokom 2008 je to suma vyššia o 1 100 miliónov korún, v ktorej je premietnuté zvýšenie sumy prídavku na dieťa a valorizácia. Na štátom platené poistné za osoby starajúce sa o dieťa sa rozpočtuje 6,9 miliardy korún. Uvedená suma zohľadňuje medziročný rast počtu poistencov, zvýšenie vymeriavacieho základu, ako aj rozšírenie okruhu poistencov štátu a predĺženie obdobia platenia poistného o poberateľky nemocenskej dávky – materské. Na aktívnu politiku trhu práce a zvýšenie zamestnateľnosti sa na rok 2009 rozpočtuje suma  912,8 milióna korún, z toho 511 miliónov korún na financovanie štátnej pomoci pre významných investorov na tvorbu nových pracovných miest. Ďalším zdrojom výdavkov do tejto oblasti sú prostriedky Európskeho sociálneho fondu v celkovej sume 4,3 miliardy korún. Rozpočtované výdavky budú použité na financovanie aktívnych nástrojov a opatrení na trhu práce v zmysle zákona o službách zamestnanosti a, samozrejme, na projekty operačného programu Zamestnanosť a sociálna inklúzia. Považujem za potrebné zdôrazniť, že návrh rozpočtu kapitoly ministerstva práce na rok 2009 vytvára priestor na úhradu všetkých obligatórnych výdavkov a realizáciu aktivít zameraných na trh práce najmä prostredníctvom zdrojov ESF. V návrhu rozpočtu kapitoly ministerstva sa premietli všetky výdavky zo sociálneho balíčka. Podpora na začlenenie osôb s ťažkým zdravotným postihnutím, úprava sumy prídavku na dieťa, príspevok pri narodení druhého, tretieho dieťaťa, rozšírenie poberateľov príspevku vianočného príplatku, rozšírenie okruhu poistencov štátu. Čiže dá sa povedať, že rozpočet ministerstva práce je postavený tak, ako za uplynulých 21 rokov nebol. Predpokladanou účinnosťou reformných zákonov a opatrení od 1. 1. 2009 v súlade s cieľmi a úlohami programového vyhlásenia vlády sa premieta aj zvýšenie výdavkov kapitoly v programe sociálna inklúzia o 9,8-percentuálneho bodu, a to v porovnaní s rokom 2008. V oblasti zamestnanosti na financovanie aktívnych opatrení na trhu práce v roku 2009 budú použité zdroje štátneho rozpočtu, ale najmä zdroje Európskeho sociálneho fondu v súlade s podmienkami a možnosťami operačného programu Zamestnanosť a sociálna inklúzia na programové obdobie rokov 2007 až 2013. Zdroje Európskeho sociálneho fondu a prostriedky na spolufinancovanie zo štátneho rozpočtu sa na rok 2009 rozpočtujú v sume, ako som už povedala, 4,3 miliardy korún, čo je v porovnaní s rokom 2008 vyššie o 29,0-percentuálneho bodu. Kde tu potom chceme hovoriť o tom, že rozpočet ministerstva práce je podhodnotený. V tejto súvislosti by som už, dámy, páni, povedala len jedno. Návrh rozpočtu je dobrým východiskom pre napĺňanie programových priorít vlády v sociálnej oblasti. V roku 2009 budú využité verejné zdroje na proaktívne, prosociálne opatrenia vo vzťahu ku všetkým skupinám ľudí, nie na úkor zvýhodnenia jednej skupiny vo vzťahu k druhej skupine. Slovensko sa blíži k moderným európskym krajinám, ktoré dlhodobo vytvárajú model efektívne spravovanej, solidárnej spoločnosti s účinnými a pružnými sociálnymi sieťami. Ďakujem za pozornosť. (Potlesk.)